ธอส.กระชับวงโทร.ตามแก้หนี้
ธอส.ร่วมด้วยช่วยลูกหนี้ เตรียมบุกถามลูกค้าถึงตัวใครมีปัญหาให้เข้าโครงการช่วยน้ำท่วมด่วน
29 ต.ค. 2554

ธอส.ร่วมด้วยช่วยลูกหนี้ เตรียมบุกถามลูกค้าถึงตัวใครมีปัญหาให้เข้าโครงการช่วยน้ำท่วมด่วน
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารเตรียมทำแผนปฏิบัติการเชิงรุก ในการช่วยเหลือลูกหนี้ที่ได้รับผลกระทบจากภัยน้ำท่วม แม้น้ำจะลดแล้วแต่บางคนตกงาน หรือยังหางานทำไม่ได้ เช่น พวกที่โรงงานปิด หรือร้านค้าได้รับความเสียหาย คนพวกนี้ได้รับผลกระทบต่อรายได้ 
ดังนั้น จึงสั่งการให้สาขาประเมินว่า มีลูกหนี้รายไหนจะกระทบบ้าง ให้พนักงานโทรศัพท์ หรือเอสเอ็มเอสไปถามเลยว่าจะพักหนี้ไหม ถ้าลูกค้าตกลงก็ดึงเข้ามาตรการปรับโครงสร้างหนี้ที่ธนาคารเตรียมไว้เลย 
นอกจากนั้น ธอส.ได้ปรับมาตรการพักหนี้ โดยจะเพิ่มเวลาพักหนี้ให้คนที่บ้านเสียหายและตกงานจาก 6 เดือน เพิ่มเป็น 1 ปี เพื่อช่วยบรรเทาความเดือดร้อน เชื่อว่าสถานการณ์น้ำท่วมจะใช้เวลาฟื้นฟูนานกว่า 6 เดือน เช่น บางโรงงานที่ได้รับผลกระทบอาจยังไม่สามารถจ้างงานได้ตามเดิม ซึ่งจะกระทบต่อลูกหนี้กลุ่มบ้านเอื้ออาทร ที่ทำงานอยู่ตามนิคมอุตสาหกรรมมาก 
"แม้น้ำจะลดแล้วแต่บางคนตกงานหรือยังหางานทำไม่ได้ เช่น พวกที่โรงงานปิด หรือร้านค้าได้รับความเสียหาย คนพวกนี้ได้รับผลกระทบต่อรายได้ จึงสั่งการให้สาขาประเมินว่ามีลูกหนี้รายไหนจะกระทบบ้าง และเตรียมทำมาตรการเชิงรุกคือโทรศัพท์ หรือ เอสเอ็มเอสไปถามเลยว่าจะพักหนี้ไหมถ้าลูกค้าตกลงก็ดึงเข้ามาตรการเลย " นายวรวิทย์กล่าว
นายวรวิทย์ กล่าวว่า ผลจากน้ำท่วม คาดว่าจะส่งผลกระทบกับยอดปล่อยสินเชื่อของธนาคารในช่วงไตรมาสสุดท้ายของปี 2554 ประมาณ 30-40% เพราะคนชะลอการซื้อบ้าน 
ทั้งนี้ ยอดปล่อยกู้เฉลี่ยต่อเดือนลดลง จากปกติปล่อยกู้อยู่เดือนละ 1 หมื่นล้านบาท แต่เดือน ต.ค. ปล่อยกู้ได้ 6,000-7,000 ล้านบาท ยอดปล่อยกู้ต่อวันลดลงจากเฉลี่ยวันละ 400 ล้านบาท เหลือวันละ 100-200 ล้านบาท แต่เชื่อว่ายอดปล่อยสินเชื่อทั้งปียังคงสามารถทำได้ตามเป้าหมายที่ 9.9 หมื่นล้านบาท ส่วนการทำกำไรในปีนี้เชื่อว่าจะสามารถทำได้ตามเป้าหมายที่ 6,700 ล้านบาท